b'\n_START_ARTICLE_\nPlaystation Vita\n_START_SECTION_\nRiistvara\n_START_PARAGRAPH_\nM\xc3\xa4ngukonsool m\xc3\xb5\xc3\xb5tmetega 182\xc3\x9718,6\xc3\x9783,5\xc2\xa0mm sarnaneb kujult PSP mudelitega, kuid erinevalt oma eelk\xc3\xa4ijatest kahe analoogkangiga. Protsessoriks on Samsungi neljatuumaline ARM Cortex-A9 MPCore ning graafikaprotsessoriks SGX543MP4+, mis on v\xc3\xb5imeline kuvama 960\xc3\x97540 resolutsiooniga pilti 5-tollisel puutetundlikul OLED-ekraanil. Vital on sisseehitatud mikrofon ja stereo k\xc3\xb5larid ning puuteplaat tagak\xc3\xbcljel. Kaks kaamerat, \xc3\xbcks esi- ja teine tagak\xc3\xbcljel, on v\xc3\xb5imelised salvestama videot resolutsiooniga 640\xc3\x97480 pikslit sagedusega 60 fps. Samuti on konsoolil GPS ning see on v\xc3\xb5imeline \xc3\xbchenduma nii 3G, Wi-Fi kui ka Bluetoothiga. Konsool kasutab lisaks kahele analoogkangile, nelja nupuga D-Pad\'ile ja 12 nupule veel kolmeteljelist kiirendusandurit, kolmeteljelist g\xc3\xbcroskoopi ja elektroonilist kompassi._NEWLINE_2013. aastal lasi Sony v\xc3\xa4lja PS Vita Slim mudeli PCH-2000, mis on 20% \xc3\xb5hem ja 15% kergem. Vita PCH-2000 m\xc3\xb5\xc3\xb5tmed on 85,1x183,6x15 mm ja kaal 219g. Muudetud on disaini, konsoolil on 1GB sisem\xc3\xa4lu ja OLED-ekraani asemel traditsioonilisem LCD-ekraan, mis lisab aku kestvusele 1 tunni.\n_START_SECTION_\nAndmekandjad\n_START_PARAGRAPH_\nErinevalt PSP mudelitest kasutatakse Vita m\xc3\xa4ngude andmekandjana PS Vita kaarti varasemate UMD ketaste asemel._NEWLINE_PS Vita m\xc3\xa4lukaardid on mahutavusega 4GB, 8GB, 16GB, 32GB ja 64GB._NEWLINE_Seade \xc3\xbchildub paljude PSP m\xc3\xa4ngude digitaalsete versioonidega, mida on v\xc3\xb5imalik osta Playstation Network\'i Playstation Store\'ist. F\xc3\xbc\xc3\xbcsilisel kujul PSP m\xc3\xa4ngud ja filmid ei \xc3\xbchildu, kuna PS Vita konsoolil puudub UMD lugeja. Playstation Store\'is on saadaval ka Playstation 1 m\xc3\xa4nge Vita konsoolile.\n_START_SECTION_\nAku\n_START_PARAGRAPH_\nAvalikkus on m\xc3\xa4ngukonsooli \xc3\xbcheks n\xc3\xb5rgaks riistvarakomponendiks kuulutanud seadme aku. Sony v\xc3\xa4itel peab seadme aku m\xc3\xa4ngides vastu 3\xe2\x80\x935 tundi, muusikat kuulates kuni 9 tundi, videot taasesitades kuni 5 tundi. Aku kestvus oleneb suuresti ekraanivalgustuse tasemest. Aku ise on Li-ioon-t\xc3\xbc\xc3\xbcpi, 3,7\xc2\xa0V nimipingega, voolutugevusega 2200\xc2\xa0mA.\n_START_SECTION_\nTarkvara\n_START_PARAGRAPH_\nSony eesm\xc3\xa4rgiks on muuta PSP lisaks v\xc3\xb5imsale m\xc3\xa4ngumasinale ka t\xc3\xb5eliseks multimeediamasinaks, millest on aru saada, kui vaadata Vitaga kaasas olevaid rakendusi._NEWLINE_Kui omate ka Playstation 4 konsooli, siis tuleb m\xc3\xb5lemad konsoolid \xc3\xbchendada internetti ja teha s\xc3\xbcsteemitarkvara uuendus. Seej\xc3\xa4rel on v\xc3\xb5imalik konsoolid omavahel s\xc3\xbcnkroonida ja hakata kasutama PS4 Remote Play funktsiooni, mille abil saab m\xc3\xa4ngida k\xc3\xb5iki PS4 m\xc3\xa4nge PS Vita konsoolil v\xc3\xb5i kasutada Vitat Playstation 4 lisapuldina.\n_START_SECTION_\nWelcome Park\n_START_PARAGRAPH_\nV\xc3\xa4ike rakendus, mis tutvustab PS Vita funktsioone esmasele kasutajale.\n_START_SECTION_\nParty\n_START_PARAGRAPH_\nRakendus, mis loob v\xc3\xa4ikese suhtlusv\xc3\xb5rgustiku kuni 8 inimese vahel ning v\xc3\xb5imaldab omavahelise heli ja teksti abil suhtluse isegi m\xc3\xa4ngude m\xc3\xa4ngimise ajal. Programmi abil on samuti v\xc3\xb5imalik \xc3\xbchineda s\xc3\xb5prade mitmikm\xc3\xa4ngudega.\n_START_SECTION_\nPlaystation Store\n_START_PARAGRAPH_\n\xc3\x9chendab Playstationi netipoega, kust on v\xc3\xb5imalik otsida ja alla laadida uusimaid rakendusi PS Vitale.\n_START_SECTION_\nGroup Messaging\n_START_PARAGRAPH_\nPS Vita versioon Messengerist. V\xc3\xb5imaldab suhelda nii teiste PS Vita kasutajate kui ka PS3 ja PSP kasutajatega ning saata kaameraga tehtud pilte. V\xc3\xb5imalik on suhelda mitme s\xc3\xb5braga korraga ning samuti pidada grupivestlusi.\n_START_SECTION_\nPhotos\n_START_PARAGRAPH_\n\xc3\x9chendab PS Vita kaameraga ja v\xc3\xb5imaldab pilte teha ja hallata.\n_START_SECTION_\nNear\n_START_PARAGRAPH_\nNear on rakendus, mis \xc3\xbchendab sind Playstation Network\'i s\xc3\xb5pradega ning annab teada kui keegi neist on sinu l\xc3\xa4heduses, et saaksite koos m\xc3\xb5nda m\xc3\xa4ngu alustada. Enamus selle rakenduse funktsioonidest suleti 2015a.\n_START_SECTION_\nTrophies\n_START_PARAGRAPH_\nAitab arvet pidada Vita ja PS3 m\xc3\xa4ngudest saadud trofeede \xc3\xbcle ning laseb neid v\xc3\xb5rrelda sinu s\xc3\xb5prade omadega.\n_START_SECTION_\nMusic\n_START_PARAGRAPH_\nRakendus, mis aitab hallata ja maha m\xc3\xa4ngida muusikat.\n_START_SECTION_\nFriends\n_START_PARAGRAPH_\nHaldab kasutaja Playstation Networki s\xc3\xb5prade nimekirja, nii PS3 ja Vita omanikke. V\xc3\xb5imaldab liituda s\xc3\xb5prade mitmikm\xc3\xa4ngudega, vaatata nende trofeesid ja nende hiljuti m\xc3\xa4ngitud m\xc3\xa4nge.\n_START_SECTION_\nInternet Browser\n_START_PARAGRAPH_\nSisseehitatud veebibrauser. Suurem ja teravama resolutsiooniga ekraan muudab veebisurfimise tunduvalt mugavamaks kui seda oli PSP konsooliga.\n_START_SECTION_\nAllalaaditav tarkvara\n_START_PARAGRAPH_\nAllalaaditavate rakenduste arv suurenes p\xc3\xa4rast m\xc3\xbc\xc3\xbcgile tulekut.\n_START_SECTION_\nFacebook\n_START_PARAGRAPH_\nMaailma suurima sotsiaalv\xc3\xb5rgustiku PS Vitale kohandatud versioon. V\xc3\xb5imalused on samav\xc3\xa4\xc3\xa4rsed tavaversiooniga \xe2\x80\x93 profiili haldamine, m\xc3\xa4ngude m\xc3\xa4ngimine ja s\xc3\xb5pradega suhtlemine ei erine oluliselt tavaversioonist. PS Vita Facebooki rakendus eemaldati 2015a.\n_START_SECTION_\nFoursquare\n_START_PARAGRAPH_\nFoursquare v\xc3\xb5imaldab kasutajal end paljudes asukohtades "sisse kirjutada", mis v\xc3\xb5imaldab s\xc3\xb5pradel n\xc3\xa4ha, kus sa hetkel asud ja millega tegeled. Ka sinul on v\xc3\xb5imalik n\xc3\xa4ha enda s\xc3\xb5prade m\xc3\xa4rgitud asukohtasid.\n_START_SECTION_\nSkype\n_START_PARAGRAPH_\nRakendus, mille abil saab tasuta helistada nii arvuti- kui ka telefonikasutajatele. T\xc3\xa4nu sisseehitatud kaamerale v\xc3\xb5imaldab ka videok\xc3\xb5nesid. Skype\'i kasutamise v\xc3\xb5imalus Vita konsoolil l\xc3\xb5ppes 2016a.\n_START_SECTION_\nTwitter\n_START_PARAGRAPH_\nSarnane Twitteri tavaversiooniga, saab postitada 140-t\xc3\xa4hem\xc3\xa4rgiseid s\xc3\xb5numeid ja nii kaameraga pildistatud kui ka m\xc3\xa4ngudest tehtud pilte.\n_START_SECTION_\nNetflix\n_START_PARAGRAPH_\nPopulaarne rakendus Netflix Vita konsoolile teleseriaalide ja filmide vaatamiseks.\n_START_SECTION_\nM\xc3\xa4ngud\n_START_PARAGRAPH_\n\xc3\x9cheksa m\xc3\xa4ngu plaaniti v\xc3\xa4lja lasta koos Vita\'ga, hiljem on neid arvukalt juurde tehtud.\n_START_SECTION_\nReality Fighters\n_START_PARAGRAPH_\nPS Vita kaamerat kasutades saavad m\xc3\xa4ngijad luua enda n\xc3\xa4oga tegelase ja v\xc3\xb5idelda enda s\xc3\xb5pradega \xc3\xbcmbritsevas keskkonnas.\n_START_SECTION_\nSound Shapes\n_START_PARAGRAPH_\nPlatvormm\xc3\xa4ng, milles kasutaja loob muusikat kasutades puutetundlikku ekraani ja luues selle abil kujundeid. Iga kujundiga k\xc3\xa4ib kaasas omap\xc3\xa4rane heli ning kujundite paigutamisega luuakse tasemeid, mis tekitavad muusikat.\n_START_SECTION_\nSuper Stardust Delta\n_START_PARAGRAPH_\nArkaadim\xc3\xa4ng, kus eesm\xc3\xa4rgiks on tulistada k\xc3\xb5ike, mida n\xc3\xa4ed ja sealjuures ise ellu j\xc3\xa4\xc3\xa4da.\n_START_SECTION_\nGravity Rush\n_START_PARAGRAPH_\nSeiklusm\xc3\xa4ng, kus liigutad oma karakterit Playstation Vita g\xc3\xbcrosensorit rakendades ja gravitatsiooniga manipuleerides.\n_START_SECTION_\nLittleBigPlanet\n_START_PARAGRAPH_\nPlatvormm\xc3\xa4ng, mis on sobilik igale vanusele ning on v\xc3\xb5itnud mitmeid indie-auhindu.\n_START_SECTION_\nModNation Racers\n_START_PARAGRAPH_\nKardirallim\xc3\xa4ng, kus saab p\xc3\xb5hjalikult modifitseerida peaaegu k\xc3\xb5ike (tegelaskuju, karte, radasid).\n_START_SECTION_\nEscape Plan\n_START_PARAGRAPH_\nHumoorikas mustvalge puslem\xc3\xa4ng, kus tuleb oma nupukus proovile panna.\n_START_SECTION_\nShinobido 2: Revenge of Zen\n_START_PARAGRAPH_\nSeiklusm\xc3\xa4ng, kus kehastud ninjaks, kes tahab k\xc3\xa4tte maksta oma reeturitele.\n_START_SECTION_\nRuin\n_START_PARAGRAPH_\nRollim\xc3\xa4ng, kus t\xc3\xa4idad otsir\xc3\xa4nnakuid, kogud haruldasi varandusi ja h\xc3\xa4vitad rivaale._NEWLINE_ M\xc3\xa4ng oli plaanitud v\xc3\xa4lja lasta PS Vita ja Playstation 3 konsoolidele, kuid arendamine j\xc3\xa4i pooleli ja seda m\xc3\xa4ngu ei ilmunudki.\n_START_SECTION_\nAjalugu\n_START_PARAGRAPH_\n7. juulil 2010 ilmnes Wall Street Journali teates, et Sony plaanib toota uut pihukonsooli, millel on m\xc3\xa4ngukonsooli, e-lugeri ja tahvelarvuti omadused. Sony Computer Entertainment Worldwide Studios president Shuhei Yoshida kinnitas enda antud intervjuus, et Sony tegeleb t\xc3\xb5epoolest uue Playstationi konsooliga._NEWLINE_17. novembril 2010 avaldas VG24/7 esimese PSP j\xc3\xa4reletulija protot\xc3\xbc\xc3\xbcbi pildid, millelt oli n\xc3\xa4ha PSP Go laadsed kujundust koos kahe analoogkangi, kahe kaamera ja mikrofoniga. Allika v\xc3\xa4itel oli tegemist vanema mudeliga, mis kippus \xc3\xbcle kuumenema, ja uus mudel pidi rohkem sarnanema algup\xc3\xa4rase PSP-ga._NEWLINE_16. septembril 2010 kinnitas Neatherrealm Studios\'i juhtivprodutsent Shaun Himmicks PSP j\xc3\xa4reltulija olemasolu, nimetades seda PSP2-ks. Samuti kinnitas ta, et see on neil olemas ja nad testivad seda, et n\xc3\xa4ha milleks see v\xc3\xb5imeline on._NEWLINE_22. detsembril 2010 vastas Sony Computer Entertainmenti boss Kazuo Hirai k\xc3\xbcsimustele PSP j\xc3\xa4reltulija kohta, samas mitte midagi kinnitades. Erinevate allikate j\xc3\xa4rgi on PSP j\xc3\xa4reltulija v\xc3\xb5imas masin tavaliste nuppude ja puutetundliku ekraaniga. Kui Kazuo Hirai k\xc3\xa4est k\xc3\xbcsiti, kuidas Sony m\xc3\xa4ngureid pihukonsoolide vallas Apple iPhone ja Google Android platvormide k\xc3\xb5rval \xc3\xbcllataks, mainis ta \xc3\xa4ra, et kuigi m\xc3\xb5nda m\xc3\xa4ngu saab puutetundliku ekraaniga h\xc3\xa4sti m\xc3\xa4ngida, on siiski m\xc3\xb5ningaid m\xc3\xa4nge parem m\xc3\xa4ngida nuppe v\xc3\xb5i m\xc3\xb5lemat korraga kasutades._NEWLINE_27. jaanuaril 2011 avalikustati uus Sony pihukonsool koodnimega NGP (Next Generation Portable). Kinnitati, et konsool j\xc3\xb5uab m\xc3\xbc\xc3\xbcgilettidele j\xc3\xb5ulude paiku._NEWLINE_6. juunil 2011 tutvustati E3 2011 k\xc3\xa4igus esimest korda konsooli enda ametliku nime Playstation Vita all. "Vita t\xc3\xa4hendab elu," \xc3\xbctles Hirai ja ta oli kindel, et Vita\'st saab esimene toode, mis muudab piire reaalsuse ja virtuaalsuse vahel. Samuti mainiti \xc3\xa4ra kahe erineva mudeli olemasolu, WiFi-mudel hinnaga 249 USA dollarit ja 3G toega mudel hinnaga 299 USA dollarit. Kinnitati ka, et PS Vita tuleb m\xc3\xbc\xc3\xbcgile 2011. aasta l\xc3\xb5pus._NEWLINE_PlayStation Vita j\xc3\xb5udis Jaapanis m\xc3\xbc\xc3\xbcki 17. detsembril 2011. Esimese kahe p\xc3\xa4evaga m\xc3\xbc\xc3\xbcdi \xc3\xbcle 320 000 konsooli, j\xc3\xa4rgmisel n\xc3\xa4dalal aga ainult 72 749 eksemplari, millega j\xc3\xa4\xc3\xa4di alla konkureeriva Nintendo 3DSi kahe esimese n\xc3\xa4dala m\xc3\xbc\xc3\xbcginumbritele. Hongkongis ja Taiwanis alustati Vita m\xc3\xbc\xc3\xbcki 23. detsembril. 1,2 miljonit konsooli oli m\xc3\xbc\xc3\xbcdud 26. veebruariks 2012._NEWLINE_2013. aasta jaanuariks oli m\xc3\xbc\xc3\xbcdud 4 miljonit PS Vitat.'